Y - Alemannische Wikipedia

# Y

### Us der alemannische Wikipedia, der freie Dialäkt-Enzyklopedy

Yy

Dr latiinischi Buechschtabe Ypsilon (Griechisch: υ ψιλόν, Französisch: Y grèc, Mittellatein: Y gręcum) isch urschprünglig im latynische Alphabet nid benutzt worden und isch diräggt us em griechischen Alfabêt übernoo worde. Är stammt wi andere Buechtschtabe us em Semitische; si urschprünglige name isch waw [ו]. Dä Buechstchtabe isch zwai mol ins griechischi entleent worde, aimol als Digamma - dr vorleufer vo unserem F - und en anders mol als Ypsilon. Ds latynischen Alphabet het beidi übernoh, als V und F, und het speter zuesätzlech ds griechischen Y ufgnoh.

## [ändere] Gschicht vum Ypsilon

Proto-semitischs Waw-Zeichen | Phönizischs Waw | Griechischs Ypsilon | Lateinischs Y

Im semitischen isch der Y, also ds semitische Waw, füre Lut [w] bbruucht worde. D Grieche hei dä Buechstabe du füre Vokal [u] übernoh. Der griechisch Name ῏Υ ψιλόν heisst übersetzt: «churzes Y». Mit däm glyche Lutwärt isch dä Buechstaben über ds etruskischen Alphabet i ds latynische cho als V. Wo im erschte Jahrhundert vor Chrischtus ds Latynische geng wi meh griechischi Lehnwörter het übernoh, het aber der griechisch Y nümm der glych Lutwärt [u] gha wi der römisch V, sondern der Lutwärt [y]. Drum hei d Römer der griechisch Buechstabe es zwöits Mal nöi i ires Alphabet übernoh als Spezialbuechstabe für griechischi Frömdwörter, glychzytig mit em Z, u hei nen a ds Ändi vo irem Alphabet aaghänkt.

## [ändere] Gebruuch vom Y

### [ändere] Gebruuch als Ypsilon

Syt der Spätantiken isch der Y als [i] usgsproche worde, also glych wi der Buechstaben I. Us däm Grund hei sech i de verschidnige Sprache ganz underschidlechi Verwändige vom Y usbbildet:

- I teilne Sprachen wird der Y als Alternative zum I bbruucht. Bispilswys im Änglischen oder im Spanische wird der Lut [i] am Wortändi nid als I gschribe, sondern als Y, vgl. spanisch reina ‹Chünigin› vs. rey ‹Chünig› oder änglisch happiness ‹Glücklechkeit› vs. happy ‹glücklech›. Bis i ds 19. Jahrhundert het's o im Dütsche die Tendänz ggä, u so het men underschide sey! ‹bis!› vs. seines ‹sys›. Me het aber im Dütsche die Underscheidig nach em Stammprinzip o denn beachtet, we si nümm am Wortändi isch gsy, so das me het chönnen underscheide zwüsche seyn (Verb, nach em Stammprinzip analog zu sey) vs. sein (Possessivpronome).
- I teilne Sprache wird der Y als Teil vomene Digraph, emene Doppelbuechstab, zur Modifikation vo anderne Buechstabe bbruucht, bispilswys i den ungarische Digraphe ty [c] oder gy [ɟ] oder im katalanische Digraph ny [ɲ].
- I teilne Sprache wird der Y für spezielli Lute bbruucht, wo's süsch kes anders Zeiche derfür git. Im Polnische bispilswys steit der Y füre Vokal [ɨ] oder im Finnische füre Vokal [y].
- I teilne Sprache wird der Y praktisch nume für griechische Frömdwörter bbruucht, so bispilswys im Dütschen oder im Französische.
- I teilne Sprache wird der Y praktisch überhoupt nid bbruucht, so bispilswys im Italiänische.

### [ändere] Gebruuch wo nid ufen Ypsilon zrügg geit

Im späte Mittelalter isch es i verschidnige Gebiet vom dütsche Sprachruum, bsunders im Alemannischen und im Niderländische, üeblech gsy, das me der läng [iː] nid als î oder i het gschribe, sondern als ii, bzw. zur besseren Underscheidig vom ü, als ij. Wil der ij emne ÿ glycht, isch du der y hüüffig statt däm ij bbruucht worde. Im Alemannischen het sech dä Y um 1500 düregsetzt und isch bis hüt einersyts i alemannische Nämen aazträffe wi Mythen, Kyburg oder Schnyder, anderersyts i verschidnige Variante vor alemannische Rächtschrybig, vor allem i traditionelleren Aasetz, aber als Variante bispilswys o ir Dieth-Schrybig. Jüngeri Schryberinne, wo ke Verbindig zur traditionelle Dialäktliteratur hei, bruuchen aber hüüffiger I oder II statt Y.

Im niderländischen isch der Y/Ÿ syt em 19. Jahrhundert wider düren IJ ersetzt worde. Wil aber Familienäme teilwys geng no e Y hei u nid en IJ – so git's bispilswys näb em Name Bruijn o der Name Bruyn – wird i de niderländische Telefonbüecher der Y glych ygordnet wi der IJ. Im Underschid zum Niderländische het ds Afrikaans ke IJ, sondern en Y. Di modärni Ussprach vom niderländischen IJ u vom afrikaansen Y isch [ɛi], wo sech ähnlech wi im Schwäbischen us em alten [iː] het entwicklet.

## [ändere] Ussprach vom Y im Dütsche

Bis aafangs 19. Jahrhundert isch der Y geng win en I usgsproche worde. Drum isch er o in es paar Wörter düren I ersetzt worde, so i de Wörter Gips u Silbe. Di modärni Ussprach [y] het sech ersch im Louff vom 19. Jahrhundert afa düresetze, wo men a de Schuele für di griechische Frömdwörter d Ussprach [y] het ygfüert. Grad ir Schwyz het sech aber d Ussprach [i] no bi verschidnige Wörter erhalte, bispilswys bim Wort Polytechnikum; bi anderne Wörter schwankt d Ussprach zwüsche [i] u [y], bispilswys bim Wort System; u wider bi anderne het sech d Ussprach [y] düregsetzt, bispilswys bim Wort Psychologie.

Der alemannisch Y dergäge wird immer als [i] usgsproche, bispilswys im Wort Schwyz. We der alemannisch Y zwar ursprünglech e längen [iː] het bezeichnet im Gägesatz zum churzen [ɪ], wo als I isch gschribe worde, so het sech das i teilne Dialäkt gänderet. Im Bärndütsche bispilswys isch sowohl der ursprünglech churz [ɪ] i bestimmte Wörter verlengeret, so im Wort Sig, als o der ursprünglech läng [iː] i bestimmte Wörter verchürzt, so im Wort Zyt. Das het derzue gfüert, das im Bärndütsche d Buechstäben I und Y nümm e Gägesatz zwüschemne churzen und emne länge Vokal bezeichne, sondern unabhängig vor Lengi zwüschem offnigen [ɪ/ɪː] und em gschlossnigen [i/iː] (falls der Buechstaben Y überhoupt bbruucht wird).

## [ändere] Externi Links

- Ytrag zum Buechstaben Y im Dütsche Wörterbuch vo Jacob und Wilhelm Grimm

Vun "http://als.wikipedia.org../../../y/_/_/Y.html"

Kategori: Latinischer Buechstab

##### Views

- Artikel
- Diskussion
- Itzigi Version

##### Mitarbeit

- Wikipedia-Portal
- Artikel wo fähle
- Letschti Änderige

##### Hilf

- Froge?
- Stammtisch
- Finanzielli Hilf

##### Suech

##### Anderi Sprooche

- العربية
- ܐܪܡܝܐ
- Azərbaycan
- Brezhoneg
- Català
- Corsu
- Česky
- Dansk
- Deutsch
- Ελληνικά
- English
- Esperanto
- Español
- Eesti
- Euskara
- Suomi
- Français
- Gàidhlig
- Galego
- עברית
- Hrvatski
- Kreyòl ayisyen
- Magyar
- Bahasa Indonesia
- Ilokano
- Íslenska
- Italiano
- 日本語
- ქართული
- 한국어
- Ripoarisch
- Kernewek
- Latina
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Runa Simi
- Română
- Русский
- Simple English
- Slovenčina
- Slovenščina
- Shqip
- Svenska
- ไทย
- Tagalog
- Türkçe
- O'zbek
- Tiếng Việt
- Yorùbá
- 中文